Javna agencija za knjigo Republike Slovenije (v nadaljevanju: JAK) na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12 – ZUJF in 63/13), Zakona o uresničevanju javnega interesa za kulturo (Uradni list RS, št. 77/07 – UPB1, 56/08, 4/10, 20/11, 11/13 in 68/16), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 73/16) objavlja

**Javni razpis za sofinanciranje knjižnih projektov v okviru Cankarjevega leta**

**za obdobje 2017-2018**

**(oznaka: JR4–Cankar-2017–2018)**

**1. Naziv in sedež naročnika**

Javna agencija za knjigo Republike Slovenije, Metelkova 2b, 1000 Ljubljana.

**2. Predmet in področje javnega razpisa**

Predmet javnega razpisa JR4–Cankar–2017–2018 je izbor izvajalcev in dvoletno sofinanciranje knjižnih projektov, namenjenih obeleževanju 100. obletnice smrti Ivana Cankarja, in sicer:

* izvirnih knjižnih del, namenjenih predstavljanju in popularizaciji življenja in literarne ustvarjalnosti Ivana Cankarja.

JAK bo v okviru tega javnega razpisa v sofinanciranje sprejela največ štiri (4) kulturne projekte.

**3. Cilji javnega razpisa**

JAK bo kulturne projekte v okviru tega javnega razpisa sofinancirala v skladu z naslednjimi cilji:

* popularizacija literarne ustvarjalnosti vrhunskega slovenskega avtorja,
* povečanje deleža izvirnih del, namenjenih popularizaciji branja del slovenskih avtorjev,
* obeležitev 100. obletnice smrti Ivana Cankarja (projekt Cankarjevo leto).

**4. Okvirna vrednost javnega razpisa JR4–Cankar–2017–2018, obdobje za porabo dodeljenih sredstev, izvedba postopkov javnega razpisa in poročanje o izvajanju kulturnega projekta**

Okvirna vrednost tega javnega razpisa za leto 2017 znaša 8.000 EUR, za leto 2018 pa bo določena po prejemu odločbe in podpisu pogodbe o sofinanciranju programa JAK za leto 2018, predvidoma pa bo znašala 8.000 EUR (skupaj v dvoletnem obdobju 16.000 EUR).

Dodeljena proračunska sredstva morajo biti porabljena v proračunskih letih v obdobju od 2017 do 2018 oz. v plačilnih rokih, kot jih bo določal veljavni zakon o izvrševanju proračuna Republike Slovenije ter pogodba o sofinanciranju projekta.

JAK bo z izbranimi izvajalci knjižnih projektov za obdobje 2017–2018 sklenila pogodbo o sofinanciranju v okviru proračunskih možnosti.

JAK bo v prvi fazi javnega razpisa preverila izpolnjevanje pogojev prijaviteljev, v drugi fazi pa bo vloge prijaviteljev ocenila strokovna komisija po razpisnih kriterijih iz 7. točke besedila javnega razpisa. Nato bo direktor JAK na podlagi predloga strokovne komisije izdal odločbo o sofinanciranju knjižnega projekta za obdobje 2017–2018.

Pri kulturnih projektih, ki bodo sprejeti v sofinanciranje, bo z odločbo določen skupni obseg dodeljenih sredstev za celotno obdobje izvajanja kulturnega projekta.

V sofinanciranje sprejeti prijavitelji bodo letno poročali JAK o poteku izvedbe kulturnega projekta. Če JAK na podlagi pregleda vmesnega letnega poročila prijavitelja o poteku sofinanciranega kulturnega projekta ugotovi, da obstajajo okoliščine, na podlagi katerih je moč utemeljeno sklepati, da realizacija ne poteka skladno s prijavo, oz. da knjiga ne bo izšla, ne bo izšla pravočasno ali pa ne bo na pričakovani kakovostni in strokovni ravni, ali da prijavitelj ni upošteval v pogodbi določenih drugih obveznosti, lahko JAK zahteva vračilo že izplačanih sredstev z zakonitimi obrestmi, pri čemer lahko prekine sofinanciranje izbranega kulturnega projekta.

Če se v času izvedbe postopkov javnega razpisa obseg sredstev, ki je v državnem proračunu namenjen za sofinanciranje JAK, zmanjša do takšne mere, da ne zagotavlja izpolnitve ciljev tega razpisa, lahko JAK postopek razpisa ustavi, v primeru že izdanih odločb izda nadomestne odločbe, s katerimi ustrezno spremeni odločitev o sofinanciranju kulturnih projektov oziroma spremeni ali prekine že sklenjene pogodbe o sofinanciranju izbranih kulturnih projektov.

Vsa tveganja pri izvajanju kulturnega projekta pred izdajo odločbe in podpisom pogodbe o sofinanciranju izbranega kulturnega projekta nosi njegov izvajalec.

JAK si pridržuje pravico, da ne razdeli vseh za ta javni razpis okvirno določenih sredstev.

**5. Višina sofinanciranja in upravičeni stroški**

**Upravičeni stroški** kulturnega projekta so stroški, nastali pri aktivnostih, ki so povezane s projektom, sprejetim v sofinanciranje, so v skladu s predmetom in namenom razpisa, opredeljeni v prijavi prijavitelja, skladni z načeli dobrega finančnega poslovanja, zlasti glede cenovne primernosti in stroškovne učinkovitosti, dejansko nastali, so prepoznavni in preverljivi, podprti z izvirnimi dokazili ter niso in ne bodo financirani iz drugih javnih virov (proračuna RS, proračuna lokalnih skupnosti in drugih javnih virov).

Kot upravičeni stroški se priznajo vrednosti stroškov, izkazane na računu, vendar brez obračunanega davka na dodano vrednost (DDV). Upošteva se neto vrednost računa, razen v primeru, ko prijavitelj ne more odbiti celotnega DDV. V tem primeru se kot strošek prizna tudi del DDV, ki si ga prijavitelj ne more povrniti.

Prijava mora vključevati finančno konstrukcijo dvoletnega knjižnega projekta prijavitelja, ki prikazuje vse prihodke in vse odhodke, nujno potrebne za izvedbo prijavljenega kulturnega projekta. Predstavljena finančna konstrukcija mora biti dovolj podrobna, da omogoča identifikacijo, spremljavo in nadzor prijavljenega knjižnega projekta.

Če bo JAK ugotovila, da je upravičenec prejel sredstva ali pa so mu bila odobrena za isti namen tudi iz drugih javnih virov, se lahko pogodba o sofinanciranju razdre, upravičenec pa bo dolžan JAK povrniti vsa neupravičeno prejeta sredstva s pripadajočimi obrestmi od dneva nakazila do dneva vračila sredstev (velja prepoved dvojnega financiranja istega stroška).

**Finančna uravnoteženost** kulturnega projekta pomeni:

* uravnoteženost upravičenih stroškov z obsegom in vsebino kulturnega projekta (zlasti glede cenovne primernosti in stroškovne učinkovitosti),
* da so prihodki enaki odhodkom.

Celotna vrednost dvoletnega knjižnega projekta vključuje vse načrtovane odhodke.

JAK bo izbranim izvajalcem dvoletnih knjižnih projektov sofinancirala do 70 odstotkov upravičenih stroškov.

**Med upravičene stroške sodijo**:

sklop A: stroški avtorskega dela (avtorji besedil, ilustratorji, lektorji, strokovni pregled idr.),

sklop B: tiskarska priprava in tisk ter stroški priprave in izdaje e-knjige;

sklop C: splošni stroški in stroški dela založnika, vključno s stroški uredniškega dela, ter stroški promocije.

Prijavitelji so dolžni upoštevati naslednje **izhodiščne avtorske honorarje:** izvirnim ustvarjalcem v višini vsaj 365 EUR bruto na avtorsko polo, za izvirno pesniško zbirko za avtorja besedila pavšal v višini najmanj 2.800 EUR bruto, za avtorja besedila slikanice pavšal najmanj 650 EUR bruto za prvo naklado/izdajo.

Med upravičene stroške ne sodi nakup osnovne opreme.

**6. Pogoji za sodelovanje na javnem razpisu**

Prijavitelji na javni razpis JR4–Cankar–2017–2018 morajo izpolnjevati naslednje pogoje:

* da so pravne osebe, najmanj tri (3) leta registrirane za opravljanje založniške dejavnosti v Republiki Sloveniji ali zamejstvu;
* da so v primeru, da so bili v preteklosti pogodbena stranka JAK, izpolnili vse pogodbene obveznosti do JAK;
* da za isti kulturni projekt na ta javni razpis poda vlogo le en prijavitelj;
* da pri prijavi na ta javni razpis upoštevajo vsebine, navedene v 2. točki besedila tega razpisa, ter upravičene stroške, navedene v točki 5. besedila tega razpisa;
* da prijavljajo kulturni projekt, ki bo realiziran v letu v 2018 (izid knjige januar – september 2018);
* da so do izteka roka za prijavo na razpis izdali vsaj pet (5) izvirnih knjižnih del;
* da prijavljajo kulturni projekt, ki zaradi obsega, strokovne ali tehnične zahtevnosti ni izvedljiv v enem letu;
* da prijavljajo največ en (1) kulturni projekt;
* da zagotavljajo, da bo knjiga v tiskani obliki izšla najmanj v 500 izvodih ter da bo v primeru razprodane naklade dosegljiva s tiskom na zahtevo oz. ponatisom najmanj pet let po prvem izidu, ob tem pa bodo pripravili tudi elektronsko izdajo v uveljavljenem elektronskem formatu, ki bo prosto dostopna ali dostopna v e-knjigarnah še najmanj pet (5) let po izidu sofinancirane knjige;
* da zagotavljajo, da bodo osnovne podatke o sofinanciranem kulturnem projektu skladno z realizacijo projekta vključevali na spletni portal JAK www.blizjiknjigi.si (podatki o delu, naslovnica, kazalo, kratek odlomek, predstavitev avtorja …);
* da bodo upoštevali izhodiščne avtorske honorarje izvirnim ustvarjalcem iz 5. točke besedila tega javnega razpisa;
* da zaprošajo za največ 8.000 EUR za dve leti oz. za največ 4.000 EUR na letni ravni;
* da delež pričakovanih sredstev JAK v finančni konstrukciji predlaganega kulturnega projekta ne presega 70 odstotkov vseh upravičenih stroškov;
* da prijavljajo kulturni projekt z uravnoteženo finančno konstrukcijo.

**7. Kriteriji za ocenjevanje vlog**

|  |  |  |
| --- | --- | --- |
| **Zap. št.** | **Razpisni kriteriji/merila** | **Možno št. točk** |
| 1. | Reference prijavitelja na področju izdajanja knjig (kakovost knjižnih izdaj, književne nagrade in nominacije za nagrade, dejavnosti za promocijo knjig in njihovih avtorjev, distribucija knjig, ostale založniške podporne dejavnosti) | 10 |
| 2. | Kakovost vsebinske zasnove kulturnega projekta | 10 |
| 3. | Reference avtorja | 10 |
| 4. | Reference urednika | 10 |
| 5. | Kakovost načrta promocije ter zagotavljanja dostopnosti kulturnega projekta | 10 |
|  | **Skupno število točk** | 50 |

Kriteriji javnega razpisa so ovrednoteni s točkami, pri čemer je pri posameznem kriteriju navedeno najvišje možno število točk.

Najvišje možno skupno število prejetih točk za projekt je 50, v sofinanciranje bodo sprejeti najvišje ocenjeni dvoletni knjižni projekti, pri čemer velja omejitev števila v sofinanciranje sprejetih projektov iz 2. točke besedila tega javnega razpisa.

Ne glede na razvrstitev dvoletnih knjižnih projektov pa mora posamični knjižni projekt za sofinanciranje v okviru tega javnega razpisa doseči kakovostni prag, ki znaša najmanj 35 točk.

Število točk, ki jih prejmejo v sofinanciranje sprejeti dvoletni knjižni projekti, ne določa višine dodeljenih sredstev.

**8. Razpisni rok in način oddaje vlog**

Vloga mora biti izpolnjena na predpisanih razpisnih obrazcih in mora vsebovati vse obvezne priloge in podatke, določene v razpisni dokumentaciji.

Dokumentacija javnega razpisa je na voljo na spletni strani JAK [www.jakrs.si](http://www.jakrs.si). Dokumentacijo javnega razpisa lahko zainteresirani v roku javnega razpisa dvignejo v glavni pisarni JAK vsak delovnik med 10. in 12. uro.

Prijava je vložena pravočasno, če jo JAK prejme, preden se izteče rok za vložitev prijav. Če se prijava pošlje priporočeno po pošti, se za dan, ko JAK prejme prijavo, šteje dan oddaje na pošto. Enako velja za elektronsko prijavo, ki jo mora JAK prejeti, preden se izteče rok za vložitev prijav.

Prijavitelji morajo v celoti izpolnjeno vlogo v predpisanem roku poslati s priporočeno pošto ali jo oddati osebno vsak delavnik med 10. in 12. uro na naslov: Javna agencija za knjigo RS, Metelkova 2b, 1000 Ljubljana.

Vlogo je treba oddati v zaprti kuverti in na sprednjo stran kuverte napisati »NE ODPIRAJ – VLOGA NA JAVNI RAZPIS JR4–Cankar–2017–2018. Na hrbtni strani kuverte je obvezna navedba uradnega naziva in naslova prijavitelja.

Hkrati mora prijavitelj najkasneje tega dne prijavna obrazca OBR1 in OBR2 poslati po elektronski pošti na naslov: knjige.projektni@jakrs.si v tekstovnem dokumentu (npr. Word, Open Office), zadeva/subject elektronskega sporočila pa naj vsebuje naziv prijavitelja.

Za popolno se šteje vloga, ki je do izteka roka razpisa vložena v pisni obliki in poslana po elektronski pošti.

Rok za zbiranje prijav prične teči na dan objave javnega razpisa v Uradnem listu RS in na spletni strani JAK dne **7. 4. 2017** ter traja do izteka zadnjega dne roka za oddajo vlog, ki je **12. 5. 2017**.

**9. Plačilo tarife ob prijavi na javni razpis**

Prijavitelji so skladno z določbami Tarife o izvajanju storitev Javne agencije za knjigo RS (Uradni list RS, št. 4/13 in 50/14) ob prijavi dolžni k vlogi priložiti potrdilo o plačilu tarife v višini 200 EUR. Če potrdilo ne bo priloženo, bo prijavitelj pozvan k dopolnitvi. Če po preteku roka za dopolnitev JAK ne bo prejela ustreznega potrdila, bo vloga zavržena kot nepopolna.

**10. Način obravnavanja vlog in odločanje o izboru**

Vloge, ki ne bodo izpolnjene v celoti, na originalnih, datiranih, žigosanih in podpisanih prijavnih obrazcih in ki ne bodo v celoti oddane tako v elektronski kot v fizični obliki oz. ne bodo izpolnjene v skladu z zahtevami dokumentacije tega javnega razpisa, se bodo štele kot nepopolne.

JAK bo prijavitelje, katerih vloge bodo formalno nepopolne, pozvala, da jih dopolnijo v roku petih (5) dni po prejetju poziva k dopolnitvi. Če prijavitelji ne bodo dopolnili formalno nepopolnih vlog v zahtevanem roku, bodo vloge s sklepom o zavrženju izločene iz nadaljnje obravnave.

Za prepozne bodo štele vloge, ki ne bodo oddane priporočeno po pošti in po elektronski pošti do vključno **12. 5. 2017** oz. do tega dne ne bodo v poslovnem času oddane v glavni pisarni JAK. Nepravočasne vloge bodo izločene iz nadaljnje obravnave s sklepom o zavrženju.

Prijavitelji, ki ne bodo izpolnjevali predhodno navedenih pogojev za posamezno razpisno področje, bodo kot neupravičene osebe izločeni iz nadaljnje obravnave s sklepom o zavrženju.

Oddaja vloge pomeni, da se predlagatelj strinja z vsemi pogoji in kriteriji javnega razpisa.

Pravočasne vloge in popolne vloge upravičenih oseb bodo predložene v obravnavo pristojni strokovni komisiji JAK.

O dodelitvi sredstev bo na podlagi poročila pristojne strokovne komisije JAK odločil direktor JAK z odločbo o sofinanciranju posameznega kulturnega projekta.

Odpiranje vlog bo potekalo na JAK, Metelkova 2b, 1000 Ljubljana.

**11. Dokumentacija javnega razpisa**

Dokumentacija javnega razpisa obsega:

- besedilo javnega razpisa JR4–Cankar–2017–2018,

- prijavna obrazca OBR1-vsebinska predstavitev knjižnega projekta in OBR2-finančna konstrukcija knjižnega projekta.

Prijavitelji morajo predložiti v celoti izpolnjeno naslednjo dokumentacijo razpisa:

- prijavni obrazec OBR1–Cankar–2017-2018 Predstavitev knjižnega projekta z izjavami prijavitelja,

- prijavni obrazec OBR2–Cankar–2017-2018 Finančna konstrukcija knjižnega projekta,

- dokazilo o plačilu tarife JAK, skladno s Tarifo za izvajanje storitev Javne agencije za knjigo Republike Slovenije (UL RS, št. 4/13 in 50/14).

**12. Dodatne informacije**

Dodatne informacije so na voljo na spletni strani JAK [www.jakrs.si](http://www.jakrs.si), na elektronskem naslovu [gp.jakrs@jakrs.si](mailto:gp.jakrs@jakrs.si) oz. pri strokovni svetovalki JAK vsak dan med 10. in 12. uro:

Vlasta Vičič, tel: 01 369 58 26, vlasta.vicic@jakrs.si

Aleš Novak

Direktor Javne agencije za knjigo RS